પેટ્રોલ અને ડિઝલના આસામાને પહોંચેલા ભાવો સામે ઇંધણ બદલવાની ક્ષમતા આપણામાં હોવી જોઇએ. સરકાર વાતો કરે છે કે આપણે 40 ટકાથી વધુ ઇલેક્ર્ટિક વાહનોને 2030 સુધીમાં બજારમાં મૂકવા સક્ષમ છીએ પરંતુ ખાટલે મોટી ખોડ છે. ભારત સરકાર એવું કહે છે કે હવે જમાનો ઇલેક્ટ્રિક વાહનોનો આવવાનો છે પરંતુ જ્યાં સુધી મોદી સરકાર ઇલેક્ટ્રોનિક ટ્રાન્સપોર્ટેશનની સ્પષ્ટ નિતી નહીં બનાવે ત્યાં સુધી મલ્ટીનેશનલ કંપનીઓ ભારતમાં મૂડીરોકાણ કરી શકશે નહીં. સૂત્રો જણાવે છે કે રેનો ઇન્ડિયા પ્રાઇવેટ લિમિટેડ, ફોર્ડ મોટર ઇન્ડિયા પ્રાઇવેટ લિમિટેડ, હ્યુન્ડાઈ મોટર ઇન્ડિયા, મર્સીડીઝ બેન્ઝ પ્રાઇવેટ લિમિટેડ અને ફિયાટ ક્રાઇસલર (એફસીએ ઇન્ડિયા પ્રાઇવેટ લિમિટેડ) ભારતમાં ઇલેકટ્રિક વાહન લઇને આવવાનું કોઇ તાત્કાલિક આયોજન ધરાવતા નથી. રેનો ઇન્ડિયાએ તો જણાવ્યું છે કે ઇલેક્ટ્રિક વાહન ઉદ્યોગ માટે ભારતમાં શાનદાર તક છે પરંતુ સરકારે તે અંગે સ્પષ્ટ નીતિ, સમયગાળો અને અત્યંત આવશ્યક ઇન્ફ્રાસ્ટ્રક્ચર તૈયાર રાખવુ જોઈએ. ઇલેક્ટ્રિક વાહનોના ઉત્પાદનમાં ચીન, યુકે, યુએસ અને જર્મની ખૂબ આગળ વધી ચૂક્યાં છે.